Pastoor tydens kerkdiens doodgeskietArgieffoto (Foto: imgkid.com) ŉ 34-jarige pastoor is vandeesweek buite Middelburg in Mpumalanga doodgeskiet terwyl hy ŉ kerkdiens gelewer het. Kol. Mtsholi Bhembe, provinsiale polisiewoordvoerder, het gesê die pastoor, Christopher Mokwena, het Woensdag om 19:00 ŉ kerkdiens in Doornkop gelewer toe ŉ gewapende man ŉ vuurwapen op hom gerig en hom uit die kerk gedwing het. “Die verdagte het glo aan die kerkgangers gesê om aan te gaan met die diens en dat hy sake het om met die pastoor uit te klaar,” het Bhembe gesê. “Van die kerkgangers het die polisie ontbied en gaan ondersoek instel toe hulle Mokwena in ŉ plas bloed met ŉ koeëlwond aan sy bolyf aangetref het. Hy is op die toneel dood verklaar.” Die polisie ondersoek ŉ saak van moord. Niemand is nog in verband met die voorval in hegtenis geneem nie. Enigiemand met inligting wat die polisie in hul ondersoek kan bystaan, word versoek om konst. Lazarus Mtshweni by 072 947 3661 te bel.